Zuma sal in ope hof verhoor wordOudpres. Jacob Zuma. (Foto: PHILL MAGAKOE/AFP) Die hooggeregshof het oudpres. Jacob Zuma weer sy sin gegee. Hy sal volgende week toegelaat word om sy verhoor in die korrupsiesaak teen hom en die Franse wapenvervaardiger Thales persoonlik by te woon. “Die verhoor sal in ’n ope hof voortgaan,” het regter Piet Koen Woensdag beslis nadat Zuma se advokate verlede maand aangevoer het dat die oudpresident benadeel sal word sou hy gedwing word om aanlyn verhoor te word. Zuma dien tans 15 maande tronkstraf uit vir minagting van die hof nadat hy geweier het om voor die Zondo-kommissie van ondersoek na staatskaping te getuig. Maroela Media het vroeër berig die verdediging het aangevoer dat Zuma geregtig is op ’n openbare verhoor in persoon en dat sy regte geskend sal word sou hy tydens die verhoor telefonies en nie in ’n hof met sy regspan mag konsulteer nie. Die verhoor in die saak teen hom en Thales sal vanaf 10 tot 14 Augustus plaasvind. Die verhoor sal begin met Zuma se spesiale pleitrede dat hoofaanklaer adv. Billy Downer hom aan die saak onttrek. Die oudpresident beskuldig die advokaat onder meer daarvan dat hy inligting aan die media uitgelek het. Die Zuma-stigting het Koen se besluit om die saak in die ope hof te laat aanhoor verwelkom. Zuma word deur 16 klagte in die gesig gestaar vir die 1999-aankoop van onder meer vegvliegtuie, patrolliebote en weermagtoerusting van vyf Europese firmas terwyl hy Suid-Afrika se adjunkpresident was. Hy word daarvan beskuldig dat hy sowat R4 miljoen in omkoopgeld van een van die maatskappye, die Franse vervaardigingsreus Thales, in sy sak gesteek het. Thales staan ook tereg op aanklag van korrupsie en geldwassery. Die oudpresident is ook verlede maand toegelaat om sy broer se begrafnis by te woon. Dié berig is gewysig sedert dit aanvanklik gepubliseer is. – RED BREAKING NEWSVictory to the Constitution.Thank you to the Legal Team.10 August in Pietermaritzburg will be OPEN Court as per the submission of our capable legal team.Now Mr Downer, will be processed properly, Adv Mpofu SC can't wait.#WenzenuZuma pic.twitter.com/3dHCUxs0gB — JGZuma Foundation (Official) (@JGZ_Foundation) August 4, 2021